
PROJEKTNI ZADATAK ZA UREĐENJE TVRĐAVE KAMIČAK

I. UVOD

Tvrđava Kamičak, koju čine utvrda s kulom na kojoj je sat i zgrada Palacina, je zaštićeno kulturno dobro (oznaka iz Registra kultrurnih dobara: Z-4797). Smještena je u centru Grada Sinja na katastarskim česticama: 251, 252 i 253/1, sve k.o. Sinj, čija je namjena utvrđena Generalnim urbanističkim planom Grada Sinja (Službeni glasnik Grada Sinja br. 02/07 i 01/09).
II. PROJEKTNI ZADATAK

Projektni zadatak je izrada idejnog i glavnog-izvedbenog projekta uređenja Tvrđave Kamičak uvažavajući sljedeće:

A) PALACINA

Prizemlje Palacine u ovom je trenutku zapušteno, ali sam prostor zbog svoje pozicije i pristupa s razine terena posjeduje potencijal. Projektom je u prostoru prizemlja, a sukladno konzervatorskom elaboratu, potrebno koncipirati reprezentativan prostor javne namjene, koji se može koristiti za privremene izložbe, predavanja, edukativne radionice, projekcije i sl. Uz glavnu prostoriju koju je poželjno locirati u zapadnom dijelu prizemlja potrebno je predvidjeti adekvatne prateće prostore (ulaz, sanitarni čvor, prostori zaposlenika).

Na 1. katu dopušteno je uklanjanje svih pregradnih zidova i reorganizacija prostora kako bi se dobio cjelovitiji i pregledniji muzejski prostor. Sukladno konzervatorskom elaboratu, poželjno je izjednačavanje visina poda na 1. katu, te spuštanje stropa na 1. katu. Na ovaj način bi bilo moguće i potkrovlje koristiti kao funkcionalnu etažu, čime bi se dobila značajna dodatna površina za Muzej.

Uz izložbeni prostor muzeja potrebno je predvidjeti adekvatne prateće prostore (ulaz, sanitarni čvor, prostori zaposlenika). Potrebno je urediti postojeće stubište koje bi omogućilo pristupanje potkrovlju.

Sve prostorije potrebno je opremiti adekvatnim instalacijama struje, vode, odvodnje, grijanja, hlađenja i ventilacije. Obzirom da su stropne i krovne konstrukcije dotrajale, potrebno ih je rekonstruirati, ali se navedenim intervencijama ne smiju mijenjati gabariti građevine, izgled pročelja, ni nagibi krovnih ploha.

Pročelje zgrade treba obnoviti sukladno konzervatorskom elaboratu. Potrebno je urediti prostor ispred Palacine s pripadajućim stubištima. Pješačke površine potrebno je popločati i hortikulturno urediti . 
B) UTVRDA KAMIČAK I OKOLIŠ

Nužno je izvesti konstruktivnu sanaciju zidova utvrde Kamičak i tornja sa satom u skladu s konzervatorskim smjernicama. Pri ovome se ne smije mijenjati izgled ni dimenzije zidova. Potrebno je obnoviti postojeće stubište kojim se od Palacine pristupa na gornji plato utvrde kako bi ga se učinilo sigurnim i ugodnim za hodanje. Zadržat će se postojeća pozicija, organizacija i oblikovanje stubišta. Rubove gazišta treba izvesti od pravilnije priklesanog kamena, a plohu gazišta izvesti u blagom nagibu kao kaldrmu.
Na gornjem platou utvrde potrebno je urediti pješačke površine (šljunak ili popločanje), postaviti urbanu opremu (klupe, kante za otpad i sl.)
Moguće je na neku od atraktivnih pozicija s vizurama postaviti maketu grada, kartu šireg područja i sl.

Postojeće zelene površine potrebno je očistiti od nekvalitetnog raslinja i korova, urediti i zatravniti, te postaviti sustav za zalijevanje travnjaka.

Potrebno je predvidjeti adekvatnu rasvjetu prostora:

- rasvjetljavanje pješačkih površina utvrde
- rasvjetljavanje cijele utvrde gledano iz podnožja

Potrebno je obnoviti štandarac zastave. Lokaciju je potrebno opremiti adekvatnim instalacijama struje, vode, odvodnje, te predvidjeti mogućnost da se gornji plato utvrde povremeno koristi kao pozornica ili izložbeni prostor na otvorenom (energetska infrastruktura, privremeno gledalište i pozornica).
Opremanje i sadržaj projekata (projekti arhitekture, statike, elektroinstalacija, vodovoda i odovodnje, hortikulture, strojarskih instalacija s pripadajućim troškovnicima) potrebno je razinom i sadržajem uskladiti s važećima zakonima i pravilnicima.

Projektna dokumentacija mora biti dostatna za početak izvođenja radova na uređenju Tvrđave Kamičak.

Gradonačelnik

Ivica Glavan, prof.
